કાયરા (આલિયા ભટ્ટ) સિનેમટોગ્રાફર છે અને પહેલા જ સીનમાં કોઈ ફિલ્મનો સીન શૂટ થઈ રહ્યો છે. ફિલ્મની અંદર ફિલ્મ! પોતાની બેવફાઈથી નારાજ થયેલી ગર્લફ્રેન્ડને બોયફ્રેન્ડ મનાવવાનો પ્રયત્ન કરે છે અને મનાવી લઈને બંને ભેટે છે, કાયરા ડિરેક્ટરને રિટેક માટે કહે છે અને છેલ્લે સીનની અંદર ઉમેરાવે છે કે બંને ભેટે પછી છોકરી નજીકમાંથી પસાર થતાં બીજા છોકરાને 'ચેકઆઉટ' કરે! આ એક જ વસ્તુમાં ડિરેક્ટર ગૌરી શિંદે આપણને ઘણી વાતો કહી દેવા માંગે છે જે ફિલ્મમાં પછીથી આવશે, અને કાયરાની મનોસ્થિતિ પણ કે પ્રેમ એની પાસે હોવા છતાં કાયરા પ્રેમ શોધતી જ રહે છે, એને આખી ફિલ્મ શૂટ કરવી છે પણ એને થોડાક જ સીન્સ માટે લીધી છે (ઓરિજિનલ સિનેમટોગ્રાફર બીમાર હોવાથી.) એ કહે છે કે બીજા કોઈને ખબર પણ નહીં પડે કે આ સીન એણે શૂટ કરેલો, એ વાજબી નથી, એ કદાચ રૂપક છે એની જિંદગી સાથેનું; કે કોઈ ક્યારેય જાણશે નહીં કે એની અંદર પણ રાઝ છે એનાં પોતાનાં ભૂતકાળનો!